9 Mike le lapa la gagwe ba ile ba bota Jehofa. Ge Mike e be e sa le yo monyenyane, o ile a ipeela pakane ya gore ka letšatši le lengwe o tla ya go bolela ditaba tše dibotse nageng e šele. Gaešita le ka morago ga gore a nyale le go ba le bana ba babedi, o be a sa na le kganyogo yeo. Ge Mike le lapa la gagwe ba bala ka bana babo rena le dikgaetšedi bao ba hlankelago moo go nyakegago bagoeledi ba oketšegilego, ba ile ba dira phetho ya go nolofatša maphelo a bona. Ba ile ba rekiša ntlo ya bona gomme ba hudugela lefelong le lenyenyane la bodulo. Le gona Mike o ile a fokotša palo ya batho bao a bego a ba hlwekišetša kgwebong ya gagwe ya go hlwekiša gomme a hwetša tsela ya go e hlokomela a le nageng e šele a diriša Inthanete. Ka go re’alo, Mike le lapa la gagwe ba ile ba kgona go hudugela nageng e šele gomme ba ile ba thabela bodiredi bja bona moo. Mike o itše: “Re bone go rereša ga mantšu a Jesu ao a begilwego go Mateo 6:33.”